Na temelju članka 12. stavak 3. Zakona o visokom obrazovanju i znanstvenoj djelatnosti („Narodne novine” br. 119/22), članka 14. stavak 1. Statuta Sveučilišta u Zadru (siječanj 2023.) u vezi s člankom 48. stavak 5. Pravilnika o studijima i studiranju (veljača 2023.), Senat Sveučilišta u Zadru na IX. redovitoj sjednici u ak. god. 2022./2023. održanoj 27. lipnja 2023., donosi

**ODLUKU**

**o diplomskom radu studenata na sveučilišnom ili stručnom diplomskom studiju i sveučilišnom integriranom prijediplomskom i diplomskom studiju**

I.

(1) Ovom se odlukom uređuje postupak prijave, izrade i obrane diplomskog rada na sveučilišnom ili stručnom diplomskom studiju i sveučilišnom integriranom prijediplomskom i diplomskom studiju na Sveučilištu u Zadru.

(2) Izrazi koji se koriste u ovoj Odluci, a imaju rodno značenje, odnose se na jednak način na muški i ženski rod.

II.

Sveučilišni diplomski i sveučilišni integrirani prijediplomski i diplomski studiji završavaju polaganjem svih ispita i izvršavanjem ostalih studijskih obveza te izradom i obranom diplomskog rada u skladu sa studijskim programom.

III.

Oblik, duljinu i broj pripadajućih ECTS bodova diplomskog rada propisuju odjeli u skladu sa studijskim programom.

IV.

Ako je programima dvopredmetnih studija predviđena obveza izrade i obrane diplomskog rada na oba studija, student prijavljuje, izrađuje i brani diplomske radove na oba studija.

V.

(1) Student je obvezan u dogovoru s izabranim mentorom prijaviti temu diplomskog rada Stručnom vijeću odjela najkasnije do završetka nastave u zimskom semestru posljednje akademske godine prema nominalnom trajanju studija. Student ima pravo predložiti i komentora.

(2) Predložene teme i mentore (i komentore) odobrava Stručno vijeće odjela najkasnije do početka ljetnog semestra tekuće akademske godine.

(3) Diplomski rad upisuje se na upisni list studenta u sustavu ISVU na početku ljetnog semestra posljednje akademske godine prema nominalnom trajanju studija.

(4) Opravdani i obrazloženi zahtjev za promjenom područja/teme diplomskog rada i/ili mentora/komentora student predaje Stručnom vijeću odjela koji izvodi studij na kojemu je student prijavio diplomski rad.

VI.

(1) Mentor u izradi diplomskog rada član je odjela koji izvodi taj studijski program.

(2) Mentor u izradi diplomskog rada osoba je zaposlena na znanstveno-nastavnom ili umjetničko-nastavnom radnom mjestu. Iznimno, mentor može biti i osoba na suradničkom mjestu višeg asistenta i nastavnik na nastavnom radnom mjestu s doktoratom znanosti.

(3) Profesori stručnoga studija mogu biti mentori i komentori na stručnim studijima.

(4) Studentu može biti imenovan i komentor u izradi diplomskog rada, zaposlen na odgovarajućem znanstveno-nastavnom ili umjetničko-nastavnom radnom mjestu. Iznimno, komentor može biti i osoba na suradničkom radnom mjestu višeg asistenta i osoba na nastavnom radnom mjestu ako ima doktorat znanosti.

(5) Mentor ili komentor može biti i vanjski suradnik u znanstveno-nastavnom ili umjetničko-nastavnom naslovnom zvanju, uz posebno odobrenje odjela. U tom slučaju, zahtjev za imenovanjem vanjskog suradnika kao mentora ili komentora podnosi student najkasnije do završetka nastave u zimskom semestru posljednje akademske godine prema nominalnom trajanju studija.

(6) U slučaju imenovanja vanjskog suradnika kao mentora studentu se obvezno imenuje komentor s odjela.

VII.

(1) Student ima pravo na obranu diplomskog rada tek kada ispuni sve prethodne obveze zadane studijskim programom, sukladno hodogramu studija.

(2) Student prijavljuje obranu diplomskog rada na isti način kao i ispit.

(3) Nakon prijave obrane diplomskog rada odjel imenuje povjerenstvo za obranu diplomskog rada.

(4) Tekst diplomskog rada, s kojim je suglasan mentor, student dostavlja u tajništvo odjela u elektroničkom obliku. Izjava o akademskoj čestitosti sastavni je dio diplomskog rada.

(5) Odjelni tajnik provjerava ispunjenost uvjeta za pristupanje obrani diplomskog rada, nakon čega šalje diplomski rad članovima povjerenstva za obranu.

(6) Obrana diplomskog rada može se organizirati tek kada svi članovi povjerenstva daju suglasnost da student može pristupiti obrani.

(7) Odjel organizira procedure na način da cijeli postupak, od prijave do obrane diplomskog rada, završi najkasnije do 30. rujna tekuće akademske godine.

VIII.

(1) Članovi povjerenstva za obranu diplomskog rada članovi su odjela koji izvodi studijski program na kojemu student prijavljuje diplomski rad.

(2) Povjerenstvo za obranu diplomskog rada ima tri člana, od kojih je jedan voditelj povjerenstva.

(3) Voditelj povjerenstva za obranu diplomskog rada osoba je zaposlena na znanstveno-nastavnom i umjetničko-nastavnom radnom mjestu. Iznimno, ako postoje opravdani razlozi, voditelj povjerenstva može biti i osoba na suradničkom radnom mjestu višeg asistenta i osoba na nastavnom radnom mjestu s doktoratom znanosti .

(4) Voditelj povjerenstva za obranu diplomskog rada ne može biti vanjski suradnik.

(5) Član povjerenstva za obranu diplomskog rada osoba je zaposlena na znanstveno-nastavnom i umjetničko-nastavnom radnom mjestu. Iznimno, ako postoje opravdani razlozi, član povjerenstva može biti i osoba na suradničkom radnom mjestu višeg asistenta ili osoba na nastavnom radnom mjestu s doktoratom znanosti.

(6) Mentor u izradi diplomskog rada obvezno je član, ali ne može biti voditelj povjerenstva za obranu diplomskog rada.

(7) Iznimno, ako je riječ o radu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

IX.

(1) Tajništvo odjela obvezno je organizirati i oglasiti mjesto i vrijeme obrane diplomskog rada na mrežnim stranicama Sveučilišta, o čemu posebno obavještava studenta - pristupnika i članove povjerenstva.

(2) Obranu diplomskog rada vodi voditelj povjerenstva. Obrana diplomskog rada je javna.

(3) Na obrani diplomskog rada obvezno se vodi zapisnik. Zapisnik s obrane diplomskog rada ispunjava se u sustavu ISVU.

(4) Pravo na upis završne ocjene u sustav ISVU, čime se potvrđuje da je student obavio sve obveze u postupku pripreme i izrade diplomskog rada te uspješno obranio rad, ima mentor. U slučaju kada je vanjski suradnik imenovan mentorom, pravo na upis završne ocjene u sustav ISVU ima nastavnik s odjela koji je imenovan komentorom.

X.

(1) Nakon uspješne obrane rada mentor pregledava završnu elektroničku inačicu diplomskog rada i svojim potpisom ovjerava Potvrdu mentora kojom se odobrava predaja rada.

(2) Potpisom na Potvrdi mentor potvrđuje:

* da rad zadovoljava uvjete za pohranu u digitalni repozitorij Sveučilišta u Zadru
* da je rad bio podvrgnut provjeri izvornosti u sustavu *Turnitin*, o čemu se navode podatci o radu koje generira sustav.

(3) Nakon obrane student dostavlja odjelnom tajništvu sljedeće dokumente:

* potvrdu mentora kojom se odobrava predaja diplomskog rada nakon održane obrane;
* završnu elektroničku inačicu diplomskog rada u .pdf formatu.

(4) Tajništvo učitava rad i potvrdu u aplikaciju Microsoft Lists i obavještava Sveučilišnu knjižnicu da je rad spreman za preuzimanje i pohranu u Digitalni repozitorij Sveučilišta u Zadru.

(5) Nakon predaje odgovarajuće dokumentacije, Ured za prijediplomske i diplomske studije studentu izdaje potvrdu o završetku studija.

XI.

(1) Ako povjerenstvo za obranu diplomskog rada zaključi da student nije zadovoljio, studentu će se u sustav ISVU upisati negativna ocjena. Pravo na upis takve ocjene ima voditelj povjerenstva.

(2) Pravo na ponovnu obranu diplomskog rada student stječe u idućem ispitnom terminu koji propisuje odjel.

XII.

(1) Ova odluka stupa na snagu danom donošenja.

(2) Donošenjem ove odluke stavlja se izvan snage pročišćeni tekst Odluke o diplomskom radu studenta na diplomskom studiju KLASA: 602-04/16-01/2; URBROJ: 2198-1-79-05/17-03 od 16. ožujka 2017. godine.

KLASA: 602-04/23-01/49

URBROJ: 2198-1-79-06-23-01

Rektorica

Prof. dr. sc. Dijana Vican